Søren Espersen (DD), 2023-05-02:
Mange tak.
Jeg takker ministeren for redegørelsen.
Jeg synes, det var interessant læsning.
Nordisk Råd er jo som følge af Ruslands aggression på vej ind i en ny æra, hvor også forsvarspolitikken stille og roligt er ved at blive et element af det, som Nordisk Råd også kommer til at drøfte.
Der er ikke meget af det i redegørelsen.
Der er dog lidt, men det er det, som mere end noget andet drøftes, når nordiske politikere uofficielt mødes.
For år tilbage var det jo uhørt, at Nordisk Råd skulle diskutere eller drøfte eller omtale nordisk forsvar.
Under den kolde krig var det ligefrem en umulighed, for i den lange periode fra anden verdenskrigs afslutning og frem til 1989 var såvel Sverige som Finland neutrale lande.
Og Finland var forståeligt nok optaget af ikke at genere Sovjetunionen, som havde et øje på hver finger, når det drejede sig om netop Finland.
Og jeg vil lige sige, i en parantes bemærket, at grænsen mellem Rusland og Finland er 1.300 km lang.
Sverige var ikke holdt i slet så stramme tøjler, hvilket var årsagen til, at Danmark og Norge uden de store problemer et langt stykke hen ad vejen kunne arrangere småøvelser, hvor også det neutrale Sverige var deltager, men hvor de fleste svenske politikere ikke have nogen særlig lyst til, i hvert fald officielt, at foreslå svensk medlemskab af NATO, for det gik jo godt nok.
En svensk politiker hviskede dog til mig engang, at Sverige meget gerne ville være medlem af NATO, bare der ikke var nogen, der fandt ud af det.
Nu er Sverige så næsten medlem, og Finland fuldgyldigt medlem.
Hvem skulle have troet, det kom til at gå så hurtigt efter Ruslands overfald?
Jeg er ret så overbevist om, at den russiske præsident i hvert fald ikke have forudset det.
Nu er Nordisk Råd-landene, Danmark, Sverige, Norge, Finland og Island, så lykkeligt forsamlet inden for NATO, og nu kan vi, hvis vi lyster det, også snakke nordisk forsvar med hinanden, ovenikøbet i det åbne.
Og lur mig, om ikke forsvar og sikkerhed om ikke så længe kan blive en del af de officielle drøftelser i Nordisk Råd.
En væsentlig del af et forsvarssamarbejde er jo den digitale sikkerhed, og derfor glæder det mig meget, at Nordisk Ministerråd for Digitalisering, specielt oven på Ruslandskrigen, har været meget optaget af vigtigheden af at inddrage digital sikkerhed i det nordisk-baltiske samarbejde.
Pandemien viste i øvrigt ganske klart, at de nordiske lande er meget langt fremme i forhold til andre lande.
I Norden kunne der hurtigt etableres hjemmearbejde for skolebørn, for stort set alle børn og unge var allerede i høj grad fortrolige med it.
Tyskland er et eksempel på det modsatte og måtte konstatere, at man hvad angår digitalisering var håbløst bagud, og at en meget stor procentdel af de tyske hjem digitalt slet ikke var rede til at møde udfordringerne ved pandemien.
Men Norden skal videre, og det nordiske CBDS-samarbejde, Cross Border Digital Services Programme, har arbejdet med at skabe et tættere og mere struktureret samarbejde de nordiske lande imellem.
Det bliver spændende at følge.
Som det også påpeges i redegørelsen, er Norden et meget stærkt fælles ståsted for alle sine borgere i en tid med megen usikkerhed, hvor krise følger på krise.
Med et endnu tættere og fortroligt samarbejde vil Norden kunne blive verdens mest integrerede region og førende magt inden for mange områder.
I udlandet opfatter man Norden som moderne og stærkt, og mange unge uden for Norden ser op til vores region.
I Danmarksdemokraterne støtter vi på dette område regeringens vilje til yderligere at udvikle Norden og arbejde for at nå missionens mål.
Jeg skal også sige, at Det Konservative Folkeparti bakker op om regeringens redegørelse.